आइये देखें कि कैसे? जिस तरह टॉलस्टॉय ने अपनी संपत्ति का बड़ा हिस्सा बांट दिया था, ठीक उसी प्रकार गांधी ने भी वे सब उपहार, गहने, और पैसे लोगों में बांट दिए जो उन्हें और परिवार को साउथ अफ्रीका में आंदोलन के दौरान लोगों ने प्रेम स्वरुप दिए थे. गांधी के ‘सत्याग्रह’ का आधार भी शांति और सविनय अवज्ञा ही था. गोपाल कृष्ण गोखले गांधी के राजनैतिक गुरु थे पर टॉलस्टॉय शायद उनके आध्यत्मिक गुरु थे. विचारों की इसी समानता ने दोनों को एक-दूसरे के करीब ला खड़ा किया. दोनों के बीच रिश्ते की शुरुआत टॉलस्टॉय की किताब ‘ईश्वर की सत्ता तुम्हारे अंदर ही है’ से हुई. इससे प्रभावित होकर उन्होंने एक अक्टूबर 1909 को टॉलस्टॉय को पहला खत लिखा. इसमें गांधी जी ने ट्रांसवाल, साउथ अफ़्रीका में अपने द्वारा चलाये गए सविनय अवज्ञा आंदोलन, जिसको आम भाषा में ‘सिविल डिसओबीडिएंस मूवमेंट’ कहते हैं, का ज़िक्र किया. गांधी का आंदोलन टॉलस्टॉय की विचारधारा से प्रभावित था.